Onfim

Onfim (gammelnovgorodisk: онѳиме) var en gutt fra Novgorod som etterlot seg en rekke neverdokumenter som har blitt bevart i leirjord. Han skrev på den gammelnovgorodiske dialekten av gammeløstslavisk, og skal ha vært mellom seks og syv år gammel da han skrev verkene sine, en gang mellom 1234 og 1268. Verkene inkluderer blant annet notatene hans, diverse lese- og skriveoppgaver, i tillegg til tegninger av kampscener, selvportrett og tegninger av andre bekjente. Mesteparten av dokumentene ble funnet 13. og 14. juli 1956. Disse ble funnet samlet, hvilket tyder på at han mistet alle samlet og samtidig. Dokumentene ble gitt til Det statlige historiske museet, der de er del av den faste samlingen. Det er funnet over 1 000 bjørkeneverdokumenter i leirjorda i Novgorod.  


== Bakgrunn ==

Da Onfim levde skal det ha vært vanlig å kunne lese og skrive i Republikken Novgorod, på tvers av både samfunnsklasser og kjønn, sammenlignet med resten av Europa. Byen Novgorod er omringet av bjørkeskoger, og barken fra disse trærne har i flere hundre år vært i bruk som skrivemateriale, ettersom den er myk og dermed relativt lett å skrive på. Siden 1951 er over 1 100 neverdokumenter blitt funnet. Dette, i tillegg til den tilsvarende mengden skriveverktøy som også er funnet, er en av grunnene til at det virker som at Republikken Novgorod hadde en uvanlig sterk skrivekultur.


== Onfims verker ==
Onfim etterlot seg 17 neverdokumenter. Tolv av disse inneholder illustrasjoner, mens fem av dem bare har tekst på seg. En av illustrasjonene avbilder en rytter på en hest som stikker noen på bakken med en lanse. Det antas at rytteren skal være Onfim selv, ettersom navnet hans står skrevet til høyre for figuren. Flere av tekstene er typiske lese- og skriveoppgaver, som viser at han øvde blant annet på å skrive alfabetet og gjenta stavelser, i tillegg til å skrive utdrag fra salmer som han kunne. Tekstene hans inkluderer blant annet fraser som «Herre, hjelp din tjener Onfim», men mesteparten av tekstene hans er uttrag fra Salmenes bok, blant annet 6,2 og 27,3.Onfims tegninger inkluderer blant annet riddere, hester, piler og fiender beseiret i kamp. Dokument nummer 199, et av bildene som skal avbilde han selv forkledd som et fantasidyr, viser et bilde av et dyr med en lang hals, spisse ører og en hale. Dyret skal også ha en pil med fjær på enden i munnen, men det kan også hende at dette skal vise at dyret puster ut ild. Teksten gitt sammen med bildet sier «jeg er et villdyr» og «Hilsner fra Onfim til Danilo», som antagelig var en venn eller medelev av Onfim. Antallet fingre avbildet på tegningene hans varierer mellom tre og åtte per hånd, ettersom han ikke hadde lært å telle ennå.På den andre siden av dokument nummer 199 er det en alfabetoppgave. På dokument nummer 205 skrev Onfim ut det kyrilliske alfabet og signerte det med «On[f]». Nedenfor dette er en tegning som antas å være en båt med årer. Dokument nummer 204 har enda en alfabetoppgave og avbilder Onfim og flere av vennene hans.I tillegg til at tekstene hans viser hvordan utdanning foregikk i Novgorod, har tekstene hans også verdi fra et lingvistisk perspektiv. I teksten han selv skriver bruker Onfim aldri bokstavene ъ og ь; de erstattes konsekvent med о og е, til tross for at han skriver ъ og ь i alfabetoppgavene sine. Dette tyder på at uttalen til ъ og ь har falt sammen med о og е. ъ og ь forekom fortsatt, men kun i tekster skrevet i høyere stil. For enkle og uformelle neverdokumenter, var tydeligvis dette ortografiske skillet ikke verdt å få frem. Til tross for dette, ble Onfim lært opp til å kunne de gamle bokstavene også, for også å kunne lese eldre tekster.


== Galleri ==

		
		
		
		
		


== Referanser ==


== Litteratur ==
Chambers, John H. (16. oktober 2008). Everyone's History (engelsk). Xlibris. ISBN 978-1-4628-2167-9. 
Schaeken, Jos (2012). Stemmen Op Berkenbast: Berichten Uit Middeleeuws Rusland: Dagelijks Leven en Communicatie (nederlandsk). Amsterdam University Press. ISBN 9789087281618. 
Franklin, Simon (2010). Writing, Society and Culture in Early Rus, c.950-1300 (engelsk). Cambridge University Press. ISBN 978-1-139-43454-6. 
Данилевский, Игорь; Стаменова, Албена (1. januar 2018). «Нарисовал на бересте и подписал в уголке...». Казус: Индивидуальное и уникальное в истории — 2018. Вып. 13 (russisk). Индрик. 
Янин, Валентин Лаврентьевич (1979). Берестяная почта столетий (russisk). Педагогика. Arkivert fra originalen 4. mai 2021. 
Янин, Валентин Лаврентьевич (1998). Я послал тебе бересту (PDF) (russisk). Moskva: Языки русской культуры. ISBN 5-7859-0044-0. OCLC 41572484. 
Perrie, Maureen, red. (2006). The Cambridge History of Russia: Volume 1: From Early Rus' to 1689. The Cambridge History of Russia (engelsk). 1. Cambridge: Cambridge University Press. ISBN 978-1-107-63942-3. doi:10.1017/chol9780521812276. 
Kent, Allen; Lancour, Harold; Daily, Jay E. (1. august 1979). Encyclopedia of Library and Information Science: Volume 27 - Scientific and Technical Libraries to Slavic Paleography (engelsk). CRC Press. ISBN 978-0-8247-2027-8. 
Weth, Constanze; Juffermans, Kasper (25. januar 2018). The Tyranny of Writing: Ideologies of the Written Word (engelsk). Bloomsbury Publishing. ISBN 978-1-4742-9245-0. 


== Eksterne lenker ==
(en) Drawings by Onfim – kategori av bilder, video eller lyd på Commons 
Katalog over neverdokumenter funnet i Novgorod